## Pravilnik o obrascima veterinarskih certifikata za uvoz i nekomercijalno kretanje pasa, mačaka i pitomih vretica iz trećih zemalja

### NN 93/2012 (10.8.2012.), Pravilnik o obrascima veterinarskih certifikata za uvoz i nekomercijalno kretanje pasa, mačaka i pitomih vretica iz trećih zemalja

MINISTARSTVO POLJOPRIVREDE

2137

Na temelju članka 53. stavka 9. Zakona o veterinarstvu (»Narodne novine«, broj 41/07 i 55/11) ministar poljoprivrede donosi

PRAVILNIK

O OBRASCIMA VETERINARSKIH CERTIFIKATA ZA UVOZ I NEKOMERCIJALNO KRETANJE PASA, MAČAKA I PITOMIH VRETICA IZ TREĆIH ZEMALJA

Članak 1.

1) Ovim se Pravilnikom propisuje:

(a) lista trećih zemalja i njihovih teritorija iz kojih je dozvoljen uvoz pasa, mačaka i pitomih vretica te nekomercijalno kretanje više od pet pasa, mačaka i pitomih vretica iz država koje nisu države članice Europske unije (u daljnjem tekstu; treće zemlje) koji ulaze u Republiku Hrvatsku u skladu s Pravilnikom o zdravstvenim zahtjevima za stavljanje u promet i uvoz životinja, sjemena, jajnih stanica i zametaka, koji ne podliježu zahtjevima propisa iz Dodatka A Dijela I. Pravilnika o veterinarskim i zootehničkim pregledima određenih životinja i proizvoda u prometu s državama članicama Europske unije (»Narodne novine«, broj 85/09)[[1]](#footnote-29081-1).

(b) obrazac veterinarskog certifikata (u daljnjem tekstu: certifikat) i uvjeti njegovog korištenja za pse, mačke i pitome vretice iz točke (a) ovoga stavka.

(c) certifikat za nekomercijalno kretanje pet i manje od pet pasa, mačaka i pitomih vretica u skladu s Pravilnikom o zahtjevu zdravlja životinja za nekomercijalno kretanje kućnih ljubimaca (»Narodne novine«, broj 74/11 i 58/12)[[2]](#footnote-29081-2).

2) Ovaj se Pravilnik primjenjuje ne dovodeći u pitanje odredbe Pravilnika o uvjetima za nekomercijalno kretanje mladih pasa i mačaka (Narodne novine, broj 124/08)[[3]](#footnote-29081-3).

3) Ovaj Pravilnik sadrži odredbe koje su u skladu sa sljedećim aktom Europske unije: Provedbena Odluka komisije 2011/874/EU od 15. prosinca 2011. godine kojom se utvrđuje lista trećih zemalja i njihovih teritorija iz kojih je dozvoljen uvoz pasa, mačaka i pitomih vretica i nekomercijalno kretanje više od pet pasa, mačaka i pitomih vretica iz trećih zemalja koji ulaze u Europsku uniju i modeli certifikata za uvoz i nekomercijalno kretanje navedenih životinja u Europsku uniju.

Treće zemlje i njihovi teritoriji iz kojih je dozvoljen uvoz pasa, mačaka i pitomih vretica i nekomercijalno kretanje više od pet pasa, mačaka i pitomih vretica u Republiku Hrvatsku i pripadajući certifikati

Članak 2.

1) Dozvoljava se uvoz i provoz pasa, mačaka i pitomih vretica te nekomercijalno kretanje više od pet pasa, mačaka i pitomih vretica iz trećih zemalja ili njihovih teritorija koja su navedena na listi iz:

(a) Dodatka IV. Dijela B ili Dijela C Pravilnika o zahtjevu zdravlja životinja za nekomercijalno kretanje kućnih ljubimaca2; ili

(b) na listi iz Priloga II. Dijela 1. posebnog propisa[[4]](#footnote-29081-4).

2) Pse, mačke i pitome vretice iz stavka 1. ovoga članka mora pratiti obrazac certifikata iz Priloga I. ovoga Pravilnika ispunjen od strane službenog veterinara sukladno opaskama navedenim u Dijelu II. certifikata.

3) Psi, mačke i pitome vretice iz stavka 1. ovoga članka moraju udovoljavati zdravstvenim uvjetima iz certifikata utvrđenog Prilogom I. ovoga Pravilnika za treće zemlje ili njihove teritorije iz kojih životinje dolaze u skladu sa stavkom 1. točkama (a) i (b) ovoga članka.«

Certifikat za nekomercijalno kretanje pet ili manje od pet pasa, mačaka i pitomih vretica

Članak 3.

1) Nekomercijalno kretanje pet ili manje od pet pasa, mačaka i pitomih vretica u Republiku Hrvatsku dozvoljeno je iz trećih zemalja ili njihovih teritorija koje:

(a) se nalaze na listi iz Dodatka IV. Dijelu B Odjeljku 2. ili Dijelu C Pravilnika o zahtjevu zdravlja životinja za nekomercijalno kretanje kućnih ljubimaca2; ili

(b) nisu na listi iz Dodatka IV. Pravilnika o zahtjevu zdravlja životinja za nekomercijalno kretanje kućnih ljubimaca2.

2) Pse, mačke i pitome vretice iz stavka 1. ovoga članka mora pratiti obrazac certifikata iz Priloga II. ovoga Pravilnika ispunjen od strane službenog veterinara sukladno opaskama navedenim u Dijelu II. certifikata;

3) Psi, mačke i pitome vretice iz stavka 1. ovoga članka moraju udovoljavati zdravstvenim uvjetima iz certifikata utvrđenog Prilogom II. ovoga Pravilnika za treće zemlje ili njihove teritorije iz kojih životinje dolaze u skladu sa stavkom 1. točkama (a) i (b) ovoga članka.

Članak 4.

Prilog I. i II. tiskani su kao dodatak ovoga Pravilnika i njegov su sastavni dio.

Članak 5.

Danom stupanja na snagu ovoga Pravilnika prestaje važiti Pravilnik o obrascu certifikata za nekomercijalno kretanje pasa, mačaka i pitomih vretica iz trećih zemalja (»Narodne novine«, broj 64/09).

Članak 6.

1) Ovaj Pravilnik stupa na snagu osmoga dana od dana objave u »Narodnim novinama«.

2) Iznimno od stavka 1. ovoga članka odredba članka 2. stavka 1. točke (b) stupa na snagu danom pristupanja Republike Hrvatske u članstvo Europske unije.

Klasa: 011-02/12-01/72
Urbroj: 525-10/0487-12-2
Zagreb, 31. srpnja 2012.

Ministar
Tihomir Jakovina, v. r.

[**PRILOG I.**](dodatni/422819.pdf)

**[PRILOG II.](dodatni/422820.pdf)**

[[1](#footnote-29081-1-backlink)]1 Pravilnikom o zdravstvenim zahtjevima za stavljanje u promet i uvoz životinja, sjemena, jajnih stanica i zametaka, koji ne podliježu zahtjevima propisa iz Dodatka A Dijela I. Pravilnika o veterinarskim i zootehničkim pregledima određenih životinja i proizvoda u prometu s državama članicama Europske unije (»Narodne novine«, broj 85/09) preuzete su odredbe Direktive 92/65/EEZ o zdravstvenim zahtjevima za stavljanje u promet i uvoz u Europsku zajednicu, životinja, sjemena, jajnih stanica i zametaka koji ne podliježu zahtjevima propisa iz Dodatka A Dijela I Direktive 92/425/EEZ.

[[2](#footnote-29081-2-backlink)]2 Pravilnikom o zahtjevu zdravlja životinja za nekomercijalno kretanje kućnih ljubimaca (»Narodne novine«, broj 74/11 i 58/12) preuzete su odredbe Uredbe (EZ) br. 998/2003 Europskog parlamenta i Vijeća od 26. svibnja 2003. godine o zahtjevima zdravlja životinja koji se primjenjuju na nekomercijalno kretanje kućnih ljubimaca i koja nadopunjuje Direktivu Vijeća 92/65/EEZ.

[[3](#footnote-29081-3-backlink)]3 Pravilnikom o uvjetima za nekomercijalno kretanje mladih pasa i mačaka (»Narodne novine«, broj 124/08) preuzete su odredbe Odluke Komisije 2004/839/EZ od 3. prosinca 2004. o uvjetima za nekomercijalno kretanje mladih pasa i mačaka koji se unose u Zajednicu iz trećih zemalja.

[[4](#footnote-29081-4-backlink)]4 Nacionalno zakonodavstvo kojim se prenosi zakonodavstvo Europske unije i zakonodavstvo Europske unije koje će se primjenjivati izravno po pristupanju EU.

93 10.08.2012 Pravilnik o obrascima veterinarskih certifikata za uvoz i nekomercijalno kretanje pasa, mačaka i pitomih vretica iz trećih zemalja

93 10.08.2012 Pravilnik o obrascima veterinarskih certifikata za uvoz i nekomercijalno kretanje pasa, mačaka i pitomih vretica iz trećih zemalja

Pravilnik, NN 93/2012-2137